《使纸甚费》
宋代·孔平仲

家贫何所费，使纸如使水。亲交或见遗，自买不知几。

置之几案间，数轴俄空矣。作字本不工，学书非不喜。

不知何故尽，疑若有神鬼。若云随置邮，性复懒笺启。

间或强为之，皆出不得已。横斜若幡脚，龃龉如雁齿。

数易仅能成，纷纷多废委。叙致失轻重，畏慎防触抵。

往往已缄封，时时又删洗。遂令巾衍竭，大半或缘此。

昔无楮先生，云自蔡伦始。假令行竹简，秃野未供使。

人生有知慧，不若愚且鄙。古来取卿相，未必皆经史。

谁教识点画，空耗五斗米。咄嗟为此诗，又是一张纸。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。